# **DECIZIA ETAPEI DE ÎNCADRARE**

## Nr. \_\_ din 16.05.2019

(Proiect)

Ca urmare a solicitării de emitere a acordului de mediu adresate de **Judeţul Săaj**, cu sediul în, loc. Zalău,piaţa 1 Deccembrie 1918, nr.12, județul Sălaj înregistrată la APM Salaj cu nr. 1104 din 13.02.2019, în baza:

- **Legii nr. 292/2018** privind evaluarea impactului anumitor proiecte publice şi private asupra mediului, și a

* **Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, aprobată cu modificǎri şi completǎri prin **Legea nr. 49/2011**, cu modificările și completările ulterioare,

autoritatea competentă pentru protecţia mediului APM Sălaj decide, ca urmare a consultărilor desfăşurate în cadrul şedinţei Comisiei de Analiză Tehnică din data de 13.05.2019, că proiectul: **PUNERE ÎN SIGURANŢĂ POD PESTE RÂUL SOMEŞ, PE DJ 108E, KM 1+630**, propus a fi amplasat în extravilanul , com. Năpradea, com. Someş Odorhei, str. DJ 108E, jud. Sălaj,

**nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă.**

Justificarea prezentei decizii:

Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**a)** Proiectul se încadrează în prevederile Legii nr. 292/2018 privind evaluarea impactului anumitor proiecte publice şi private asupra mediului, anexa nr. 2, la pct. 13, lit. a) *Orice modificări sau extinderi, altele decât cele prevăzute la pct. 24 din anexa nr.1, ale proiectelor prevăzute în anexa nr.1 sau în prezenta anexă, deja autorizate, executate sau în curs de a fi executate, care pot avea efecte semnificative negative asupra mediului*;

**b)** Caracteristicile proiectului:

b1) dimensiunea şi concepţia întregului proiect:

Prin proiect se propune realizarea următoarelor lucrări:

* lucrări la infrastructură şi amenajare albie;
* lucrări la suprastructură.

Infrastructura

* Protejarea fundaţiilor sferturilor de con mal drept:

Execuţia unor blocuri din anrocamente sau gabioane la baza fundaţiei sferturilor de con.

* Protecţia infrastructurilor

Starea generală a infrastructurilor este corespunzătoare, aceste fiind încastrate în terenul bun de fundare.

Fundul albiei este afuiat sub nivelul radierului fundaţiei nou executate, lăsând piloţii aparenţi pe cca. Im adâncime. în aceste condiţii se impune execuţia pragului cât mai repede posibil. Premergător realizării pragului, se recomandă execuţia protecţiei infrastructurii prin cămăşuire şi injectarea de mortar pentru a umple spaţiul gol de sub radier, între chesonul existent şi incinta de protecţie.

* Curăţarea banchetelor şi înlocuirea aparatelor de reazem mobile (pendulilor) cu aparate din Neopren
* Tensionarea radierelor la pile - unde aceasta nu este realizată;
* Reparaţii cu mortare speciale a zonelor degradate şi tratarea suprafeţei vizibile cu o vopsea de protecţie.

Amenajarea albiei

* Realizarea unui prag de fund în albia minoră, în aval de pod.

Se vor utiliza prefabricatele din beton existente la amplasament (cu dimensiunea de 3,00x2,00x1,50 m), care se vor suplimenta cu două bucăţi (pentru asigurarea lungimii necesare încastrării pragului în maluri) înălţimea cu care se va ridica talvegul va fi de cca 50 cm (prefabricatele urmând a fi încastrate ca 1,00 m în talveg). în aval se va realiza o zonă de liniştire din anrocamente (risbermă), dispuse pe un geotextil. Se vor prevedea anrocamente şi pe maluri în aval de prag - pe cca 15,0 m.

* Eliminarea insulelor formate de depuneri în dreptul pilelor, în albia minoră (pila P3);
* Curăţirea de vegetaţie a albiei majore.

Suprastructura

* Refacerea căii, schimbarea hidroizolaţiei suprastructurii şi a parapetelor pietonale

Datorită lăţimii suprastructurii, lucrările la cale nu se pot realiza decât cu închiderea totală a circulaţiei.

Ţinând cont că schimbarea parapetelor pietonale implică refacerea grinzii de parapet şi pregătirea stratului suport pentru hidroizolaţie necesită intervenţii (refaceri) ale betonului de pantă, se propune refacerea parţială a consolei de trotuar şi înlocuirea betonului de pantă cu un beton ce clasă superioară, armat - de tipul unei suprabetonări, care să asigure totodată o mai bună încastrare consolei de trotuar. Astfel se poate asigura o uşoară lărgire a podului (cu cca. 15 cm), obţinându-se în gabarit spaţiul necesar pentru montarea parapetelor de siguranţă (bordură înaltă).

* Montarea rosturilor de dilataţie.
* Refacerea gurilor de scurgere
* Repararea zonelor cu beton degradat ale grinzilor principale.

Repararea betonului armat se face cu materiale performante, cu metode de aplicare specifice şi cu controlul calităţii lucrărilor conform normelor existente la data proiectării.

Pentru compensarea pierderii de secţiune a armăturilor, se va prevedea consolidarea grinzilor la intrados cu fibre de carbon (dispuse pe cca 12m în zona de câmp - lungimea şi poziţia se va stabili la faza PT).

* Creşterea stratului de acoperire a armăturilor şi realizarea de acoperiri de protecţie pentru betonul armat.

În zonele în care armăturile nu au strat de acoperire suficient este necesară majorarea acestuia pentru a se putea asigura durata normată de funcţionare a structurii.

Stratul de acoperire şi sistemele de protecţie prevăzute trebuie să corespundă cu clasa de agresivitate a mediului, cu calitatea betoanelor existente şi cu vârsta podului.

* Pentru a corespunde solicitărilor clasei I de încărcare este necesara consolidarea grinzilor principale prin creşterea secţiunii la reazem a grinzilor combinată cu precomprimarea exterioară.

Această soluţie constă în suplimentarea tălpii inferioare a grinzilor la reazemele fixe (intermediare) ale tablierelor. Se poate realiza prin completarea cu beton armat a plăcii inferioare - cu asigurarea conlucrării corespunzătoare cu grinda. Armarea suplimentară pe reazem se va face prin dispunerea barelor necesare la partea superioară, în suprabetonare. înainte de consolidare trebuie realizată o descărcare parţială de eforturi a acestei secţiuni.

Aceasta se poate face fie prin precomprimare exterioară provizorie, fie prin ridicarea provizorie a capetelor grinzilor (concomitent cu schimbarea aparatelor de reazem mobile).

Pentru zonele de câmp, consolidarea se va realiza prin precomprimare exterioară, ţinând cont de aportul adus de suprabetonare.

Podul de la Km 1+630 va avea următoarele caracteristici:

Lungime pod: 180,50 rn

Lăţime totală pod: 5,80 m

Lungime carosabil: L = 180,50 m, Pc = 3,50 m

Trotuare modernizate/realizate - L= 2\*180,50 m (lăţime: 0,75m)

Elemente destinate siguranţei circulaţiei:

Parapet de siguranţă - borduri înalte 2x20cm;

Parapet de siguranţă pietonal metalic.

Clasa I de încărcare.

Terenul se află în extravilanul com. Năpradea şi com. Someş Odorhei, DJ 108E, jud. Sălaj şi aparţine domeniului public al jud. Sălaj, în administarrea Consiliului Judeţean Sălaj.

b2) cumularea cu alte proiecte existente şi/sau aprobate: - nu este cazul;

b3) utilizarea resurselor naturale, în special a solului, a terenurilor, a apei şi a biodiversităţii:

**Alimentarea cu apa** **-** nu este cazul

**Apele pluviale**  **-** nu este cazul

**Alimentarea cu energie termică: -** nu este cazul

**Alimentare cu energie electrica:** **-** nu este cazul;

b4) cantitatea şi tipurile de deşeuri generate/gestionate: conform Legii nr. 211/2011 (r1), privind regimul deşeurilor, cu modificările și completările ulterioare: - în perioada de execuţie a proiectului vor rezulta deşeuri care, vor fi colectate selectiv și se vor valorifica/elimina numai prin operatori economici autorizați;

**Lucrări necesare organizării de șantier**: Exploatarea obiectivului de investiţie nu presupune necesar de utilităţi.

Conform legislaţiei, organizarea de şantier ca amplasament, soluţii, dotări, constituie atribuţia si răspunderea Antreprenorului General. Organizarea de şantier va fi analizată şi fixată de către constructorul care va câştiga licitaţia de execuţie. Astfel, antreprenorul este cel care va asigura utilităţile necesare pe durata execuţiei lucrărilor.

Beneficiarul lucrării va urmări ca în caietele de sarcini pentru realizarea proiectelor să fie cuprinse măsurile de protecţia mediului specifice şantierelor, iar pe timpul execuţiei să fie respectate întocmai prevederile proiectului.

Obiectivul de investiţie este podul de la km 1+630 de pe drumul judeţean DJ108E. Drumul judeţean va fi utilizat şi ca drum de acces. Nu apar căi noi de acces şi nu vor fi modificate cele existente.

După finalizarea etapei de execuţie şi dezafectarea organizării de şantier, constructorul va preda beneficiarului zona curată. Suprafeţele de teren contaminate accidental în timpul execuţiei pot fi excavate şi pământul va fi depus în gropile de împrumut, într-o diluţie care să permită derularea proceselor de decontaminare prin atenuare naturală. în ceea ce priveşte gropile de împrumut, acestea vor fi împrejmuite, având asigurată scurgerea apelor.

După finalizarea lucrărilor de reabilitare, constructorul are obligaţia refacerii mediului natural.

b5) poluarea şi alte efecte negative: se vor respecta limitele prevăzute de normele în vigoare;

b6) riscurile de accidente majore şi/sau dezastre relevante pentru proiectul în cauză, inclusiv cele cauzate de schimbările climatice, conform informaţiilor ştiinţifice: nu este cazul, proiectul nu intră sub incidenţa legislaţiei privind controlul activităţilor care prezintă pericole de accidente majore în care sunt implicate substanţe periculoase;

b7) riscurile pentru sănătatea umană - de exemplu, din cauza contaminării apei sau a poluării atmosferice: - nu este cazul.

**c)** Amplasarea proiectelor:

c1) utilizarea actuală şi aprobată a terenurilor: terenul aferent lucrărilor propuse se află, în extravilanul com. Năpradea, Someş Odorhei, str. DJ 108E, jud. Sălaj și aparţine domeniului public al Jud. Sălaj, în administrarea Consiliului Judeţean Sălaj conform certificatului de urbanism nr. 2 din 12.02.2018 emis de Consiliul Judeţean Sălaj;

c2) bogăţia, disponibilitatea, calitatea şi capacitatea de regenerare relative ale resurselor naturale, inclusiv solul, terenurile, apa şi biodiversitatea, din zonă şi din subteranul acesteia: zona afectată va fi adusă la starea inițială execuției lucrărilor;

c3) capacitatea de absorbţie a mediului natural, acordându-se o atenţie specială următoarelor zone:

* zone umede, zone riverane, guri ale râurilor: lucrările proiectului se vor executa peste cursul de apă, râul Someş din bazinul hidrografic Someş-Tisa;
* zone costiere şi mediul marin: nu este cazul;
* zonele montane şi forestiere: nu este cazul;
* arii naturale protejate de interes naţional, comunitar, internaţional: Podul de pe drumul judeţean DJ108E km 1+630 face parte integrantă din Situl natura 2000 ROSPA0114 Cursul mijlociu al Someşului;
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică: ***ROSPA0114 Cursul mijlociu al Someşului***;
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri: nu este cazul;
* zonele cu o densitate mare a populaţiei: nu este cazul;
* peisaje şi situri importante din punct de vedere istoric, cultural sau arheologic: nu este cazul.

**d)** Tipurile şi caracteristicile impactului potenţial:

d1) importanţa şi extinderea spaţială a impactului - de exemplu, zona geografică şi dimensiunea populaţiei care poate fi afectată: - punctual pe perioada de execuţie;

d2) natura impactului: - natura impactului va fi pozitiv, având în vedere că se dorește punerea în siguranţă a podului peste râul Someş, pe DJ 108E, km 1+630.

d3) natura transfrontalieră a impactului: - nu este cazul; amplasamentul proiectului nu se află în apropierea graniței cu alte țări, proiectul nu va influența calitatea aerului înconjurător al altei țări sau nu va genera emisii în ape care se genereze efecte pe teritoriul altui stat.

d4) intensitatea şi complexitatea impactului: - va fi mică pe perioada de execuţie şi funcţionare;

d5) probabilitatea impactului - redusă, pe perioada de execuţie şi funcţionare;

d6) debutul, durata, frecvenţa şi reversibilitatea preconizate ale impactului: - perioada de expunere va fi redusă, întrucât poluanţii se vor manifesta doar pe amplasamentul unde au loc lucrări de execuţie. În perioada de execuţie a proiectului durata și frecvența impactului asupra factorilor de mediu va fi temporar și pe termen scurt. Pe măsura realizării lucrărilor şi închiderii fronturilor de lucru, calitatea factorilor de mediu afectaţi va reveni la parametrii iniţiali;

d7) cumularea impactului cu impactul altor proiecte existente şi/sau aprobate: nu este cazul;

d8) posibilitatea de reducere efectivă a impactului: respectarea legislației în vigoare și respectarea condițiilor din prezenta decizie etapă de încadrare.

**II.** Motivele pe baza cărora s-a stabilit necesitatea neefectuării evaluării adecvate sunt următoarele: - A.N.A.N.P. consideră că implementarea proiectului ”*Punere în siguranţă pod peste râul Someş pe DJ108E, Km 1+630*”, nu este susceptibilă de a avea impact semnificativ asupra ariei naturale protejate ROSPA0114 Cursul mijlociu al Someşului, prin adresa înregistrată la APM Sălaj nr. 3032/17.04.2019 **şi se vor completa cu conditiile din Avizul ANANP ce se va aduce de titular in urma sedintei CAT**

**III.** Motivele pe baza cărora s-a stabilit necesitatea neefectuării evaluării impactului asupra corpurilor de apă în conformitate cu decizia justificată nr. 19/25.02.2019 emisă de Administrația Bazinală de Apă Someș – Tisa sunt următoarele: eliberarea de către A.N „Apele Române” a avizului de gospodăreire a apelor nr. 12 / 14.02.2019.

**Caracteristicile proiectului şi/sau condiţiile de realizare a proiectului**:

* Respectarea prevederilor art. 20 alin. (1) din Legea nr. 292/2018, privind evaluarea impactului anumitor proiecte publice şi private asupra mediului: "În situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea competentă pentru protecţia mediului emitentă cu privire la aceste modificări."
* În cadrul organizării de şantier, după caz, precum şi pe durata execuţiei lucrărilor se vor lua toate măsurile necesare pentru evitarea poluării factorilor de mediu sau prejudicierea stării de sânătate sau confort a populaţiei, fiind obligatoriu să se respecte normele, standardele şi legislaţia privind protecţia mediului, în vigoare;
* Colectarea deşeurilor rezultate pe durata execuţiei lucrărilor şi depozitarea/ valorificarea acestora cu respectarea prevederilor legislaţiei privind regimul deşeurilor.
* Respectarea prevederilor actelor/avizelor emise de alte autorităţi pentru prezentul proiect.
* Respectarea prevederilor Ord. nr. 119/2014, cu modificările ulterioare, privind nivelul de zgomot.
* Interzicerea depozitării direct pe sol a deşeurilor sau a materialelor cu pericol de poluare.
* Conform art. 43, alin. 3-4 din anexa. nr. 5 la procedură, din Legea nr. 292/2018 privind evaluarea impactului anumitor proiecte publice şi private asupra mediului: ”(3) La finalizarea proiectelor publice şi private care au făcut obiectul procedurii de evaluare a impactului asupra mediului, autoritatea competentă pentru protecţia mediului care a parcurs procedura verifică respectarea prevederilor deciziei etapei de încadrare sau a acordului de mediu, după caz; (4) Procesul-verbal întocmit în situaţia prevăzută la alin. (3) se anexează şi face parte integrantă din procesul-verbal de recepţie la terminarea lucrărilor.”
* Luarea tuturor măsurilor de prevenire eficientă a poluării, care să asigure că nicio poluare importantă nu va fi cauzată.
* Evitarea producerii de deșeuri și, în cazul în care aceasta nu poate fi evitată, valorificarea lor, iar în caz de imposibilitate tehnică și economică, luarea măsurilor pentru neutralizarea și eliminarea acestora, evitându-se sau reducându-se impactul asupra mediului.
* Prevenirea accidentelor și limitarea consecințelor acesora.
* Să supravegheze desfășurarea activității, astfel încât să nu se producă fenomene de poluare.
* Se interzice depozitarea pe amplasament de substanțe și preparate periculoase.
* Menținerea în stare de curățenie a spațiului destinat implementării proiectului, fără depozitări necontrolate de deșeuri.
* Colectarea selectivă și controlată a deșeurilor pe categorii, valorificarea celor reciclabile și eliminarea celor nerecuperabile prin firme specializate și autorizate, conform Legii nr. 211/2011 (r1) privind regimul deșeurilor, cu modificările și completările ulterioare.
* Asigurarea refacerii mediului în toată zona de implementare a proiectului.
* Se impune respectarea cu strictețe a amplasamentului, fără extinderi sau modificări ulterioare.
* În cazul producerii unui prejudiciu, titularul activității suportă costul pentru repararea prejudiciului și înlătură urmările produse de acesta, restabilind condițiile anterioare producerii prejudiciului, potrivit principiului ”poluatorul plătește”.
* Respectarea măsurilor şi condiţiilor de realizare a proiectului în conformitate cu ***Avizul de gospodărire a apelor nr. 12 / 14.02.2019,*** eliberat de A.N. Apele Române, Administrația Bazinală de Apă Someș - Tisa Sistemul de Gospodărire a Apelor Sălaj:

1. Începerea execuţiei se va anunţa cu 10 zile înainte la Sistemul de Gospodărire a Apelor Sălaj.
2. În cazul în care apar modificări ce impun schimbarea soluțiilor avizate, beneficiarul investiției va solicita Aviz de gospodărire a apelor modificator, conform ordinului MMGA nr. 15/2006.
3. Recepția lucrărilor se va face în prezența delegatului Sistemului de Gospodărire a Apelor Sălaj.
4. La punerea în funcţiune a lucrărilor avizate beneficiarul va solicita și va obţine autorizaţia de gospodărire a apelor, conform prevederilor Legii Apelor nr. 107/1996 cu modificările şi completarile ulterioare.

În urma transmiterii memoriului de prezentare s-au solicitat de către membrii CAT următoarele acte/avize:

- ........

    Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica autoritatea competentă emitentă.

    Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare.

    Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018 privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

    Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

    Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei.

    Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

    Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

Prezentul act nu exonerează de răspundere titularul, proiectantul si/sau constructorul în cazul producerii unor accidente în timpul execuţiei lucrărilor sau exploatării acestora.

Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediuluişi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

**dr. ing. Aurica GREC**

Şef Serviciu Avize, Acorduri, Autorizații, Responsabil biodiverisate,

ing. Gizella Balint cons. Radu Hideg

Întocmit,

cons. Ovidiu Spin